1. ปัจจัยความเสี่ยง

  1.1 ความเสี่ยงจากการไม่สามารถดำเนินการตามแผนฟื้นฟูกิจการ

  เนื่องจากบริษัทฯ อยู่ระหว่างการฟื้นฟูกิจการ เพื่อแก้ไขสถานะทางการเงินของบริษัทฯ
  ซึ่งจะมีปัจจัยต่างๆ ที่อาจกระทบต่อความสำเร็จในการดำเนินการตามแผนฟื้นฟูกิจการได้
  ดังต่อไปนี้

  1.1.1 ความเสี่ยงจากการที่ราคาน้ำมันดิบในตลาดโลกมีความผันผวนอย่างต่อเนื่อง ปี 2548
  ราคาน้ำมันดิบมีการปรับตัวเพิ่มขึ้นอย่างต่อเนื่อง
  ซึ่งเป็นผลจากการที่ผู้บริโภคเริ่มเคยชินกับราคาน้ำมันที่สูงขึ้น อย่างไรก็ตาม
  ราคาน้ำมันยังคงแกว่งตัวในระดับสูง
  เนื่องจากตลาดค่อนข้างอ่อนไหวกับข่าวที่กระทบต่อปัจจัยทางความรู้สึก
  และคาดว่าความผันผวนของราคาจะยังคงต่อเนื่องไปถึงในปี 2549 ด้วย
  ตามสถานการณ์ความขัดแย้งของโลกที่ยังไม่มีทีท่าว่าจะยุติลง
  เช่นความขัดแย้งเรื่องพลังงานนิวเคลียร์ระหว่างอิหร่านกับชาติตะวันตก
  การขู่วินาศกรรมแหล่งผลิตน้ำมันในตะวันออกกลาง และเหตุรุนแรงในประเทศไนจีเรีย
  ซึ่งความผันผวนของราคานี้จะส่งผลโดยตรงต่อต้นทุนการผลิตของบริษัท
  และอาจเป็นเหตุให้ผลการดำเนินงานจริงของบริษัทไม่เป็นไปตามที่ประมาณการณ์ไว้

  1.2 ความเสี่ยงทางการเงิน

  1.2.1. ความเสี่ยงทางด้านอัตราแลกเปลี่ยน

  เนื่องจากพื้นฐานราคาอ้างอิงของผลิตภัณฑ์ปิโตรเลียม และปิโตรเคมีถูกกำหนดโดยราคาตลาดโลก
  ซึ่งใช้สกุลเหรียญสหรัฐเป็นพื้นฐานการกำหนดราคา ราคาขายในประเทศคำนวณเป็นเงินบาท
  โดยอิงอัตราแลกเปลี่ยนปัจจุบัน
  ดังนั้นความเสี่ยงด้านอัตราแลกเปลี่ยนได้รับการป้องกันไว้แล้วจากการดำเนินการตามปกติ
  (Natural Hedge) ประกอบกับบริษัทฯ
  มีปริมาณการขายส่งออกและได้รับชำระเป็นเงินเหรียญสหรัฐ
  ซึ่งเป็นกลไกป้องกันความเสี่ยงจากอัตราแลกเปลี่ยนได้เป็นอย่างมาก บริษัทฯ
  บริหารความเสี่ยงบางส่วน โดยการซื้อเงินสกุลต่างประเทศล่วงหน้าระยะสั้น ทั้งนี้บริษัทฯ
  ยังคงจะควบคุมดูแลความเสี่ยงทางด้านอัตราแลกเปลี่ยนอย่างระมัดระวังอย่างต่อเนื่องต่อไป

  ด้านภาระหนี้สินของบริษัทฯ หนี้สินเงินต้นทั้งหมด เมื่อคำนวณเป็นสัดส่วนตามเงินสกุลหลัก 4 สกุล
  ตามอัตราแลกเปลี่ยน ณ 30 ธันวาคม 2548 มีสัดส่วนดังนี้

  สกุลบาท 46.77%

  สกุลเหรียญสหรัฐ 48.95%

  สกุลเยน 3.09%

  สกุลยูโร 1.19%

  หนี้ตามแผนปรับโครงสร้างหนี้ทางการเงินตามที่ปรากฏในงบดุลยังไม่มีการประกันความเสี่ยงไว้
  เนื่องจากการจ่ายชำระคืนหนี้ตามแผนจะขึ้นอยู่กับกระแสเงินสดคงเหลือจากการดำเนินงาน

  1.2.2. ความเสี่ยงทางด้านอัตราดอกเบี้ย

  ตามที่กำหนดไว้ในแผนฟื้นฟูกิจการ
  ภาระดอกเบี้ยของหนี้ตามแผนปรับโครงสร้างทางการเงินจะได้รับดอกเบี้ยตามอัตราดอกเบี้ยพื้นฐาน
  เป็นอัตราลอยตัวของสามสกุลเงิน คือ MLR EURIBOR และ LIBOR
  ซึ่งหากแนวโน้มของอัตราดอกเบี้ยในอนาคตสูงขึ้น
  จะมีผลกระทบกับภาระดอกเบี้ยของบริษัทที่จะต้องจ่าย

  1.2.3. ความเสี่ยงในมูลหนี้ที่เจ้าหนี้ยื่นขอรับชำระหนี้แต่อยู่ระหว่างการตรวจสอบโดย

  เจ้าพนักงานพิทักษ์ทรัพย์และชี้ขาดโดยศาลล้มละลายกลาง
  หรืออยู่ระหว่างการยื่นอุทธรณ์คำสั่งศาลโดยเจ้าหนี้หรือลูกหนี้

  แม้ว่าแผนฟื้นฟูกิจการของบริษัทฯ ได้รับการเห็นชอบจากศาลล้มละลายกลางแล้วตั้งแต่วันที่ 15
  ธันวาคม 2543
  อย่างไรก็ตามยังมีคำขอรับชำระหนี้จากเจ้าหนี้บางรายที่ยังอยู่ระหว่างการพิจารณาของเจ้าพนักงานพิทักษ์ทรัพย์
  ซึ่งส่วนใหญ่เป็นการฟ้องร้องเพื่อเรียกค่าเสียหายซึ่งมีจำนวนหนี้ประมาณ 820 ล้านบาท
  นอกจากนี้ยังมีคำขอรับชำระหนี้ที่อยู่ในขั้นตอนอุทธรณ์ต่อศาลฎีกา เป็นจำนวนเงิน 4,553 ล้านบาท

  1.3 ความเสี่ยงที่ผู้ลงทุนอาจจะไม่ได้รับเงินปันผล

  เนื่องจากบริษัทฯ อยู่ระหว่างการดำเนินการตามแผนฟื้นฟูกิจการ
  และมีภาระดอกเบี้ยที่จะต้องจ่ายให้แก่เจ้าหนี้ ดังนั้นผู้ลงทุนจึงมีความเสี่ยงที่จะไม่ได้รับเงินปันผล
  อย่างไรก็ตาม แผนฟื้นฟูกิจการฉบับแก้ไขได้กำหนดเงื่อนไขให้บริษัทฯ
  สามารถจ่ายเงินปันผลแก่ผู้ถือหุ้นได้ในกรณีที่มีกระแสเงินสดส่วนเกิน
  โดยกำหนดให้ใช้สำหรับการจ่ายปันผลในอัตราร้อยละ 25 ของกระแสเงินสดส่วนเกิน